**D I S P O Z I Ţ I A**

**nr. 325 din 01 august 2022**

**privind** **desemnarea** **persoanelor responsabile** **cu implementarea prevederilor legale privind declaraţiile de avere şi declaraţiile de interese, precum** **și cu** **prevenirea situațiilor de incompatibilitate și a conflictelor de interese**

Preşedintele Consiliului Judeţean Cluj,

Analizând referatul 30.658/27.07.2022,privind desemnarea persoanelor responsabile cu implementarea prevederilor legale privind declaraţiile de avere şi declaraţiile de interese, precum și cu prevenirea situațiilor de incompatibilitate și a conflictelor de interese;

Având în vedere dispozițiile:

* art. 2 alin. (1) din Anexa nr. 1 la Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;
* art. 2, art. 3 alin. (2), art. 36, art. 58 alin. (1) și (3) și ale art. 64-65 din Legea privind normele de tehnică legislativă pentru elaborarea actelor normative nr. 24/2000, republicată, cu modificările și completările ulterioare;

În conformitate cu prevederile:

* + art. 6-13, art.75, art.190, art.191 alin. (1) lit.f), art.227-230, art. 368, art.373, art.430, art.445, art. 550 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
	+ art.1 alin. (1) pct.30. pct.31., pct.34. și pct. 36., art.5 alin. (1), alin. (2) lit.g) și i), alin. (3), art. 6-7, art.29 alin. (2) din Legea nr. 176/2010 privind integritatea în exercitarea funcţiilor şi demnităţilor publice, pentru modificarea şi completarea Legii nr. 144/2007 privind înfiinţarea, organizarea şi funcţionarea Agenţiei Naţionale de Integritate, precum şi pentru modificarea şi completarea altor acte normative cu modificările și completările ulterioare;
	+ art.70-71, art. 76-79, art. 80, art. 87- 98 Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările și completările ulterioare;
	+ Hotărârea Guvernului nr. 175/2008 privind stabilirea modelelor Registrului declaraţiilor de avere şi Registrului declaraţiilor de interese;
	+ punctele 2, 4, 6 din Anexa nr. 3, punctul 2.6 și 6 din Anexa nr. 4 la Hotărârea Guvernului nr. 1269/2021 privind aprobarea Strategiei naţionale anticorupţie 2021-2025 şi a documentelor aferente acesteia;
	+ Ordinului Secretariatului General al Guvernului nr. 600/2018 privind aprobarea Codului controlului intern managerial al entităţilor publice;
	+ art.2 alin. (3), art. 3-4 din Ordinul Agenției Naționale de Integritate nr. 96/2021 pentru aprobarea Procedurii de transmitere la distanță a declaraţiilor de avere şi de interese, precum şi condiţiile în care aceasta se realizează, cu modificărileși completările ulterioare;
	+ Procedura de sistem 03- Prevenirea situațiilor de incompatibilitate și a conflictelor de interese;

În temeiul drepturilor conferite prin art. 196 alin. (1) lit. b) din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare,

**d i s p u n e:**

**Art. 1.** Se desemnează persoanele responsabile cu implementarea prevederilor legale privind declaraţiile de avere şi declaraţiile de interese, precum și cu prevenirea situațiilor de incompatibilitate și a conflictelor de interese:

1. Archiudean Călin Cornel – consilier - Serviciul Administraţie Publică, ATOP - pentru aleşii locali din Consiliului Judeţean Cluj;
2. Tomuş Maria Daniela – consilier – Serviciul Resurse Umane – pentru personalul din Consiliul Județean Cluj.

**Art. 2****.***.* **(1)**Persoanele responsabile, desemnate la art.1, îndeplinesc următoarele atribuţii cu privire la declarațiile de avere și interese:

1. se înregistrează în această calitate pe e-DAI;
2. primesc şi înregistrează declaraţiile de avere şi declaraţiile de interese prin intermediul e-DAI, cu respectarea legislaţiei privind protecţia persoanelor fizice în ceea ce priveşte prelucrarea datelor cu caracter personal, şi eliberează la depunere o dovadă de primire;
3. îndeplinesc formalităţile de înregistrare în e-DAI a persoanelor prevăzute la art. 1 alin. (1) pct. 30, 31, 34 și 36 din Legea nr.176/2010;
4. verifică evidenţierea declaraţiilor de avere şi a declaraţiilor de interese în registre speciale, cu caracter public, accesibile prin e-DAI, denumite Registrul declaraţiilor de avere şi Registrul declaraţiilor de interese, ale căror modele au fost stabilite prin Hotărârea Guvernului nr. 175/2008 privind stabilirea modelelor Registrului declaraţiilor de avere şi Registrului declaraţiilor de interese;
5. asigură afişarea declaraţiilor de avere şi ale declaraţiilor de interese, prevăzute în anexele nr. 1 şi 2 la Legea nr. 176/2010 pe pagina de internet a Consiliului Județean Cluj, în termen de cel mult 30 de zile de la primire, prin anonimizarea adresei imobilelor declarate, cu excepţia localităţii unde sunt situate, adresei instituţiei care administrează activele financiare, a codului numeric personal, precum şi a semnăturii olografe;
6. asigură menținerea pe pagina de internet a Consiliului Județean Cluj a declaraţiilor de avere şi ale declaraţiilor de interese, pe toată durata exercitării funcţiei sau mandatului şi 3 ani după încetarea acestora;
7. în vederea îndeplinirii atribuţiilor de evaluare, în conformitate cu prevederile art. 2^1 alin. (2) din Legea nr.176/2010, trimit Agenţiei Naționale de Integritate, declaraţiile de avere şi declaraţiile de interese prin e-DAI, în termen de cel mult 10 zile de la primirea acestora;
8. generează prin intermediul e-DAI, după expirarea termenului de depunere, o listă cu persoanele care nu au depus declaraţiile de avere şi declaraţiile de interese în acest termen şi informează de îndată aceste persoane, solicitându-le un punct de vedere în termen de 10 zile lucrătoare;
9. acordă consultanţă referitor la conţinutul şi aplicarea prevederilor legale privind completarea şi depunerea declaraţiilor de avere şi a declaraţiilor de interese persoanelor care au obligaţia depunerii acestora;
10. realizează sau participă la activități de instruire pentru creșterea gradului de cunoaştere de către persoanlul din Consiliul Județean a normelor privind declararea averilor, conflictele de interese și incompatibilitățile, în scopul implementării măsurilor preventive cuprinse în Strategia națională anticorupție;
11. informează personalul cu privire la faptul că în perioada detaşării sau delegării, este obligat să depună declaraţii de avere şi declaraţii de interese la instituţia de la care au fost delegate sau detaşate;
12. informează personalul cu privire la termenul de depunere a declaraţiilor de avere şi declaraţiilor de interese în cazul numirii sau a alegerii în funcţie ori de la data începerii activităţii, termenul anual de depunere sau actualizare, termenul de depunere în cazul suspendării din exerciţiul funcţiei sau al demnităţii publice, al încheierii mandatului sau a încetării activităţii;
13. elaborează referatele și documentele necesare pentru a asigura deponenţilor certificate calificate pentru semnătură electronică;
14. sunt responsabili de contract pentru implementarea contractului de achiziție a semnăturii electronice calificate și întreprind demersurile necesare pentru achiziția periodică a semnăturii electronice calificate;
15. comunică Agenției Naționale de Integritate lista definitivă cu persoanele care nu au depus în termen sau au depus cu întârziere declaraţiile de avere şi declaraţiile de interese, însoţită de punctele de vedere primite, până la data de 1 august a anului în curs;
16. în termen de 10 zile de la primirea declaraţiei de avere şi a declaraţiei de interese, verifică documentele primite și, dacă sesizează deficienţe în completarea acestora, recomandă, în scris, pe bază de semnătură sau scrisoare recomandată, persoanei în cauză rectificarea declaraţiei de avere şi/sau a declaraţiei de interese, în termen de cel mult 30 de zile de la transmiterea recomandării;
17. verifică respectarea termenului de 40 de zile pentru rectificarea declaraţiei iniţiată şi de către persoanele care au obligația depunerii declarațiilor de avere și interese și a documentelor justificative care pot însoți declaraţia de avere şi/sau declaraţia de interese rectificată și transmit de îndată declaraţia de avere şi/sau declaraţia de interese depuse/depusă, împreună cu documentele justificative, Agenţiei Naționale de Integritate prin intermediul e-DAI;
18. comunică Agenţiei Naționale de Integritate și/sau inspectorului de integritate în termen de cel mult 30 de zile, datele, informaţiile, înscrisurile şi documentele solicitate indiferent de suportul acestora;
19. actualizează documente interne de lucru, baze de date etc., necesare pentru realizarea activităților prevăzute de Procedura de transmitere la distanță a declaraţiilor de avere şi de interese, precum şi condiţiile în care aceasta se realizează și informează periodic personalul cu privire la modificările intervenite la procedura de transmitere;
20. arhivează declarațiile de avere și declarațiile de interese, precum și corespondența aferentă acestora potrivit legii;

(2) Persoanele responsabile, desemnate la art.1, îndeplinesc următoarele atribuţii cu privire la prevenirea situațiilor de incompatibilitate și a conflictelor de interese:

1. analizează declarațiile privind prevenirea și evitarea situațiilor de incompatibilitate și a conflictelor de interese, emit puncte de vedere, recomandări;
2. acordă consultanță cu privire la atragerea unei posibile stări de incompatibilitate prin deținerea simultană a unei alte funcții sau prin exercitarea unei alte activități;
3. informează personalul angajat și aleșii locali județeni cu privire la legislația aplicabilă regimului incompatibilităților și al conflictelor de interese, la ghidurile, materialele de informare elaborate de Agenția Națională de Integritate (ex. Ghidul de completare a declarațiilor de avere și interese și Ghidul privind incompatibilitățile și conflictul de interese), la practica judecătorească relevantă în domeniu, precum și cu privire la modul în care aceștia pot să sesizeze situații de incompatibilitate/conflicte de interese;
4. solicită puncte de vedere Agenției Naționale de Integritate pentru situații neclare, în vederea evitării unor potențiale stări de incompatibilitate și conflicte de interese;
5. evaluează gradul de cunoaștere a normelor privind regimul incompatibilităților și al conflictelor de interese, prin elaborarea și aplicarea unor chestionare de evaluare în rândul funcționarilor publici și al aleșilor locali județeni.
6. transmit anual Comisiei pentru monitorizarea, coordonarea şi îndrumarea metodologică a implementării şi dezvoltării sistemului de control intern managerial la nivelul aparatului de specialitate al Consiliului Judeţean Cluj indicatorii de evaluare a măsurilor preventive prevăzuți la punctele 2, 4, 6 din anexa nr.3, respectiv punctele 2.6 și 6 din Anexa nr. 4 la Hotărârea Guvernului nr. 1269/2021 privind aprobarea Strategiei naţionale anticorupţie 2021-2025 şi a documentelor aferente acesteia și participă la acțiuni pentru implementarea Planului de integritate al Consiliului Județean Cluj;
7. arhivează declarațiile privind prevenirea și evitare a situațiilor de incompatibilitate și a conflictelor de interese, corespondența și registrele aferente acestei activități.

**Art. 3.** La data comunicării prezentei dispoziții, Dispoziția Președintelui Consiliului Județean Cluj nr. 61/11.03.2013 privind desemnarea persoanelor care să asigure implementarea prevederilor legale privind declaraţiile de avere şi declaraţiile de interese la nivelul Consiliului Judeţean Cluj, se abrogă.

**Art. 4***.* Prezenta dispoziţie se comunică prin poșta electronică persoanelor desemnate la art.1, Serviciului Administraţie Publică, ATOP, Serviciului Resurse Umane, Secretarului General al Județului Cluj, Prefectului Judeţului Cluj și se aduce la cunoştinţă publică prin postare pe pagina de internet www.cjcluj.ro.

 **CONTRASEMNEAZĂ**

 **PREŞEDINTE SECRETAR GENERAL AL JUDEŢULUI**

 Alin Tișe Simona Gaci